Etter forgjeves forsøk på å forsone rivaliserende politiske grupper som liberale og moderate, måtte hun gi fra seg regentskapet til general Baldomero Espartero, seierherren fra carlistkrigen. Hun forlot Spania 17. oktober 1840 med dampskipet «Mercurio». I Marseille erklærte hun offentlig at hun hadde blitt tvunget til å gå av. Deretter slo hun seg ned i Roma, hvor hun fikk pave Gregor XVIs velsignelse for sitt morganatiske ekteskap med Muñoz y Sánchez. Tre måneder senere reiste hun til Paris, der hun samlet sine tilhengere og intrigerte mot Espartero-regjeringen i Spania. I 1843 ble Espartero avsatt og hennes datter Isabella ble dronning, til tross for at hun fortsatt var mindreårig.